Højesteret ændrer landsrettens afgørelse og frifinder Tiltalte for forhold 1 straffelovens § 132 a, stk. 2., og fastsætter ingen tillægsstraf for forhold 2 jf. lov om euforiserende stoffer § 3, stk. 1, j... Vis mere
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Efterforskning og straffeproces;
Narkotika;

/

 

Ikke strafbar besiddelse af Loyal to Familias kendetegn

Sag 17/2022

Dom afsagt den 9. juni 2022

Anklagemyndigheden
mod
T

T frifundet for at have besiddet et kendetegn for den forbudte forening Loyal to Familia  

T blev i sin celle i Storstrøm Fængsel fundet i besiddelse af et ark papir, hvor der med håndskrift
var skrevet bl.a.” Loyal To Familia” . Papiret blev efter det oplyste fundet af fængselspersonalet
blandt andre papirer under en rutinemæssig visitation.   

Spørgsmålet for Højesteret var, om besiddelsen af papiret udgjorde en overtrædelse af
straffelovens § 132 a, stk. 2, hvorefter det er forbudt i bl.a. kriminalforsorgens institutioner at
besidde eller anvende en forenings kendetegn, når foreningen er foreløbig forbudt af regeringen
eller opløst ved dom.

Højesteret henviste til, at formålet med bestemmelsen er at imødegå utryghed, der kan skabes
ved at anvende f.eks. rygmærker, tøj eller andre symboler og kendetegn, der knytter sig til en
forening, der er foreløbig forbudt eller opløst ved dom, og som offentligt er forbundet med bl.a.
personfarlig kriminalitet. Højesteret udtalte på den baggrund, at T’s besiddelse af det
omhandlede ark papir under de omstændigheder, hvor det blev fundet, ikke kunne anses for i sig
selv at være egnet til at virke utryghedsskabende. Højesteret udtalte endvidere, at forholdet var
atypisk set på baggrund af bestemmelsens formål og de eksempler på strafbar besiddelse af
kendetegn, der var nævnt i forarbejderne til bestemmelsen.

Besiddelsen af det pågældende ark papir var derfor ikke omfattet af straffelovens § 132 a, stk. 2,
og T blev derfor frifundet.

Landsretten var kommet til et andet resultat.

 



/